《周溪南诸公游龙湖时予以病不偕和溪南韵》
元代·陈泰

我家衡门接遥碧，曾约溪南蜡双屐。花时不往今已秋，缥缈望君空伫立。

山非弃人人弃山，三百六旬何时閒。风吹岩瀑洒飞雪，羡君此日超人寰。

溪南英姿古仙客，更许龙湖弄明月。雷公雨师莫久留，白石清泉吾欲得。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。